Viimastel nädalatel on enim tõusnud Eesti Konservatiivse Rahvaerakonna (EKRE) toetus, kuid erakondade populaarsustabelit juhivad jätkuvalt Reformierakond ja Keskerakond, selgub MTÜ Ühiskonnauuringute Instituudi tellitud ja uuringufirma Norstat Eesti AS läbiviidud iganädalasest küsitlusest.

Viimaste tulemuste põhjal toetab Reformierakonda 33,1 protsenti, Keskerakonda 20,5 protsenti ja EKRE-t 17,5 protsenti valimisõiguslikest kodanikest. Veel nädal tagasi olid esikolmiku reitingud vastavalt 33,9 protsenti, 20,6 protsenti ja 16 protsenti.

Esikolmikule järgnevad Eesti 200 üheksa protsendiga, Sotsiaaldemokraatlik Erakonda toetab 8,7 protsenti ning Isamaad 6,6% protsenti. Eesti 200 toetus nädalaga ei muutunud ning nende kümme nädalat järjest kestnud tõus on peatunud.

Koalitsioonierakondi toetab kokku 44,6 protsenti ja opositsioonierakondi 41,8 protsenti vastajatest.

Viimased koondtulemused kajastavad küsitlusperioodi 28. jaanuarist 25. veebruarini. Küsitlused viidi läbi ajavahemikel 28.01-03.02, 04.02-11.02, 13.02-18.02 ja 19.02-25.02ning nendele vastas kokku 4005 18-aastast ja vanemat Eesti kodanikku.

Valimi võimalikult esindusliku jagunemise eesmärgil teostati küsitlused kombineeritud meetodil – telefoniküsitluses ning veebiküsitluses. Valimi andmed on tulemuste esinduslikkuse tagamiseks kaalutud vastavaks valimisõiguslike kodanike proportsionaalsele jaotusele peamiste sotsiaaldemograafiliste tunnuste alusel. Uuringu statistiline viga on +/- 1,55 protsenti.